Document ID: 32006R1234

ΚΑΝΟΝΙΣΜΌΣ (ΕΚ) αριθ. 1234/2006 ΤΗΣ ΕΠΙΤΡΟΠΉΣ
της 16ης Αυγούστου 2006
για την τροποποίηση του κανονισμού (ΕΟΚ) αριθ. 2973/79 περί λεπτομερειών εφαρμογής του καθεστώτος υποβοηθήσεως κατά την εξαγωγή των προϊόντων του τομέα του βοείου κρέατος που τυγχάνουν ειδικής μεταχειρίσεως κατά την εισαγωγή σε τρίτη χώρα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του βοείου κρέατος (1), και ιδίως το άρθρο 33 παράγραφος 12,
Εκτιμώντας τα ακόλουθα:
(1)
Το άρθρο 12 παράγραφος 8 του κανονισμού (ΕΚ) αριθ. 1445/95 της Επιτροπής, της 26ης Ιουνίου 1995, για τις λεπτομέρειες εφαρμογής του καθεστώτος των πιστοποιητικών εισαγωγής και εξαγωγής στον τομέα του βοείου κρέατος (2), όπως τροποποιήθηκε με τον κανονισμό (ΕΚ) αριθ. 360/2004 (3), δεν προβλέπει πλέον τη δυνατότητα μεταφοράς των ποσοτήτων που δεν έχουν χρησιμοποιηθεί στην περίπτωση που οι ποσότητες για τις οποίες έχει ζητηθεί η έκδοση πιστοποιητικών είναι μικρότερες από τη συνολική ποσότητα που είναι διαθέσιμη για την εξαγωγή.
(2)
Το άρθρο 1 παράγραφος 1 του κανονισμού (ΕΟΚ) αριθ. 2973/79 της Επιτροπής, της 21ης Δεκεμβρίου 1979, περί λεπτομερειών εφαρμογής του καθεστώτος υποβοηθήσεως κατά την εξαγωγή των προϊόντων του τομέα του βοείου κρέατος που τυγχάνουν ειδικής μεταχειρίσεως κατά την εισαγωγή σε τρίτη χώρα (4), προβλέπει ετήσια ποσόστωση 5 000 τόνων βοείου κρέατος, νωπού, διατηρημένου με απλή ψύξη ή κατεψυγμένου για εξαγωγή στις Ηνωμένες Πολιτείες της Αμερικής. Προβλέπει επίσης τον καταμερισμό της εν λόγω ποσόστωσης σε τέσσερις ποσότητες 1 250 τόνων διαθέσιμων ανά τρίμηνο, καθώς και τη δυνατότητα τριμηνιαίας μεταφοράς των διαθέσιμων ποσοτήτων ανά τρίμηνο, οι οποίες δεν έχουν χρησιμοποιηθεί.
(3)
Λόγω της τροποποίησης που εισήχθη με τον κανονισμό (ΕΚ) αριθ. 360/2004, η διάταξη περί τριμηνιαίας μεταφοράς που προβλέπεται στο άρθρο 1 παράγραφος 1 δεύτερο εδάφιο του κανονισμού (ΕΟΚ) αριθ. 2973/79 είναι πλέον παρωχημένη και πρέπει να καταργηθεί.
(4)
Επίσης, λαμβανομένων υπόψη του βαθμού χρήσης της προαναφερόμενης ποσόστωσης και της κατάργησης της δυνατότητας τριμηνιαίας μεταφοράς, δεν έχει πλέον νόημα να διατηρηθεί η υποχρέωση καταμερισμού της εν λόγω ποσόστωσης σε τέσσερις ίσες τριμηνιαίες ποσότητες. Συνεπώς, πρέπει να καταργηθεί και η τριμηνιαία κατανομή των διαθέσιμων ποσοτήτων.
(5)
Ως εκ τούτου, πρέπει να τροποποιηθεί ο κανονισμός (ΕΟΚ) αριθ. 2973/79 αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 1 του κανονισμού (ΕΟΚ) αριθ. 2973/79, διαγράφεται το δεύτερο εδάφιο.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 16 Αυγούστου 2006.

Labels: 3
17
19
18